CELEX: 32021D0594
Language: hu
Date: 2021-04-09 00:00:00
Title: A Tanács (EU) 2021/594 határozata (2021. április 9.) a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottságban (CCNR) a belvízi hajózási szakmai képesítésekre vonatkozó szabványok elfogadásával kapcsolatban az Európai Unió nevében képviselendő álláspontról

2021.4.13.   
               
               
                  HU
               
               
                  Az Európai Unió Hivatalos Lapja
               
               
                  L 125/56
               
            
         A TANÁCS (EU) 2021/594 HATÁROZATA
         (2021. április 9.)
         a belvízi hajózási szabványok kidolgozásáért felelős európai bizottságban (CESNI) és a Rajnai Hajózási Központi Bizottságban (CCNR) a belvízi hajózási szakmai képesítésekre vonatkozó szabványok elfogadásával kapcsolatban az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikke (1) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az 1868. október 17-án Mannheimben aláírt felülvizsgált rajnai hajózási egyezményt módosító, a felülvizsgált rajnai hajózási egyezmény módosításáról szóló, 1963. november 20-án Strasbourgban aláírt egyezmény 1967. április 14-én lépett hatályba (a továbbiakban: az egyezmény).
                  
               
                     (2)
                  
                  
                     Az egyezmény 17. cikke értelmében a Rajnai Hajózási Központi Bizottság (a továbbiakban: CCNR) a szakmai képesítésekre vonatkozó követelményeket fogadhat el.
                  
               
                     (3)
                  
                  
                     A CCNR keretében 2015. június 3-án létrejött a belvízi hajózási szabványok kidolgozásáért felelős európai bizottság (CESNI) annak érdekében, hogy különféle területeken – különösen a hajók, az információtechnológia és a legénység vonatkozásában – műszaki szabványokat dolgozzon ki a belvízi hajózást érintően.
                  
               
                     (4)
                  
                  
                     A CESNI soron következő, 2021. április 15-i ülésén várhatóan elfogadja a fedélzeti munkások biztonsági alapképzésére vonatkozó szabványt, amely meghatározza a tagállamok által nemzeti követelményként alkalmazható képzési követelményeket (a továbbiakban: 20_04 CESNI szabvány), valamint a négy nyelven meghatározott egységes kommunikációs kifejezésekre vonatkozó szabványt, amelyek segítségével a matrózok és a hajóvezetők meg tudják oldani a kommunikációs problémákkal járó helyzeteket (a továbbiakban: 20_04 CESNI szabvány). Min a 20_39 CESNI szabvány, mind pedig a 20_39 CESNI szabvány célja az (EU) 2017/2397 európai parlamenti és tanácsi irányelv (1) hatálya alá tartozó követelmények végrehajtásának megkönnyítése.
                  
               
                     (5)
                  
                  
                     A CCNR a 2021. június 2-i plenáris ülésén várhatóan olyan állásfoglalást fog elfogadni, amely módosítja a rajnai hajózó személyzetre vonatkozó szabályzatot oly módon, hogy a belvízi hajózási képesítések európai szabványaira hivatkozzon (a továbbiakban: ES-QIN szabványok), melyek magukba foglalják a 20_04 CESNI szabványt és a 20_39 CESNI szabványt.
                  
               
                     (6)
                  
                  
                     A 20_04 CESNI szabvány és a 20_39 CESNI szabványcélja, hogy hozzájáruljon a belvízi hajózás legmagasabb szintű biztonságának fenntartásához, és ösztönözze a harmonizációt az (EU) 2017/2397 irányelv összefüggésében.
                  
               
                     (7)
                  
                  
                     Helyénvaló meghatározni az Unió által a CESNI-ben és a CCNR-ben képviselendő álláspontot.
                  
               
                     (8)
                  
                  
                     Az Unió nem tagja sem a CCNR-nek, sem a CESNI-nek. Az Unió álláspontját az említett szervekben tagsággal rendelkező tagállamok az Unió érdekében együttesen eljárva képviselik,
                  
               ELFOGADTA EZT A HATÁROZATOT:
         
            1. cikk
            
               (1)   A CESNI ülésén az Unió nevében képviselendő álláspont az, hogy hozzá kell járulni a 20_04 CESNI szabvány és a 20_39 CESNI szabvány elfogadásához.
            
            
               (2)   A CCNR ülésén az Unió nevében képviselendő álláspont az, hogy a rajnai hajózó személyzetre vonatkozó szabályzat oly módon történő módosítása tekintetébent, hogy az hivatkozást tartalmazzon az ES-QIN szabványokra, magukban foglalva a 20_04 CESNI szabványt és a 20_39 CESNI szabványt, támogatni kell minden olyan javaslatot, amely összehangolja a rajnai hajózó személyzetre vonatkozó szabályzat követelményeit az ES-QIN szabványok követelményeivel.
            
         
         
            2. cikk
            
               (1)   Az 1. cikk (1) bekezdésében meghatározott álláspontot azon tagállamok képviselik az Unió érdekében együttesen eljárva, amelyek tagjai a CESNI-nek.
            
            
               (2)   Az 1. cikk (2) bekezdésében meghatározottálláspontot azon tagállamok képviselik az Unió érdekében együttesen eljárva, amelyek tagjai a CCNR-nek.
            
         
         
            3. cikk
            Az 1. cikk szerinti álláspontokat érintő kismértékű technikai változtatások újabb tanácsi határozat nélkül is elfogadhatók.
         
         
            4. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. április 9-én.
            
               
                  a Tanács részéről
               
               
                  az elnök
               
               A. P. ZACARIAS
            
         
         
            (1)  Az Európai Parlament és a Tanács (EU) 2017/2397 irányelve (2017. december 12.) a belvízi hajózásban szükséges szakmai képesítések elismeréséről, valamint a 91/672/EGK és a 96/50/EK tanácsi irányelv hatályon kívül helyezéséről (HL L 345., 2017.12.27., 53. o.).